ORDE do 29 de marzo de 2007 pola que se aproba definitivamente a modificación puntual do Plan Xeral de Ordenación Municipal do Concello de Ferrol (A Coruña) relativa á reordenación dos sistemas xerais de equipamentos comunitarios, zonas verdes e espazos libres públicos na praza de España.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 20/04/2007

O Concello de Ferrol remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
I.1. O Concello de Ferrol dispón na actualidade de Plan Xeral de Ordenación Municipal, aprobado o 28-12-2000.
I.2. Antecedentes da tramitación:
* A Dirección Xeral de Urbanismo da CPTOPT, emitiu, con data do 23-12-2004, informe previo á aprobación inicial, ao abeiro do artigo 85.1º da Lei 9/2002, con observacións ao proxecto daquela presentado.
* O Pleno do Concello, na súa sesión do 26 de maio de 2005, acordou a aprobación inicial da modificación puntual, que posteriormente foi sometida a información pública previa publicación de anuncios no DOG nº 136, do 15 de xullo de 2005, e nos xornais La Voz de Galicia e no Diario de Ferrol o 19 de xullo de 2005, presentándose durante o dito trámite un total de 69 alegacións que se relacionan no certificado do secretario xeral do concello incluído no expediente para o efecto.
* No expediente constan informes técnicos do arquitecto de planeamento e xestión e xurídico do oficial maior do concello, ambos os dous, con data do 28 de setembro de 2005 emitidos en sentido favorable á aprobación provisional.
* O Pleno do Concello, na sesión do 29 de setembro de 2005, acordou a desestimación das alegacións presentadas e a aprobación provisional da modificación puntual do PXOM.
* O expediente municipal foi remitido a esta consellería para resolver sobre a súa aprobación definitiva, tendo entrada no rexistro en data 4-7-2006 -r.e. 16926 -.
* Esta consellería, dentro do prazo dun mes previsto no artigo 85.5º da LOUG, examinou con carácter previo a integridade documental tanto do proxecto de modificación como do expediente e das actuacións realizadas. Como consecuencia desta análise con data do 14-7-2006 -entrada no Concello o 19-7-2006, r.e. 33074- requiriuse o Concello para que completase a documentación.
Este requirimento foi atendido parcialmente polo Concello con data do 22-8-2006 -r.e. 1499 - coa presentación de parte da documentación requirida.
* Con data do 12-9-2006 - xustificante de recepción do 18-9-2006- reitérase ao concello a necesidade de completar o expediente coa acreditación da submisión ao órgano ambiental ou, se é o caso, da avaliación ambiental segundo o establecido na Lei 9/2006.
O Concello de Ferrol con data do 25-10-2006 -r.e. 228148 -en resposta ao requirimento da consellería, achega entre outra documentación copia do oficio polo que solicitou á Dirección Xeral de Calidade e Avaliación Ambiental o informe establecido no artigo 85.3º da LOUG (entrada na Consellería de Medio Ambiente o 28-9-2005 segundo o xustificante que se achega).
* Con data do 9-11-2006 -xustificante de recepción do 15-11-2006- reitéraselle ao concello a necesidade de completar o expediente coa acreditación da submisión ao órgano ambiental ou, se é o caso, da avaliación ambiental, comunicándolle que, de acordo co artigo 7 do Decreto 597/2006, polo que, se establece a estrutura orgánica da Consellería de Medio Ambiente e Desenvolvemento Sostible, o documento deberase someter á consideración da Dirección Xeral de Desenvolvemento Sostible.
O Concello de Ferrol, en resposta ao requirimento da consellería, en data 15-1-2007 -r.e. 979-, comunícalle a remisión á Dirección Xeral de Desenvolvemento Sostible o proxecto de modificación do PXOM con data do 23-10-2006, e achega un certificado do secretario xeral do concello segundo o que ata a data 27-12-2006 non se recibiu ningunha documentación relativa ao proxecto de modificación do PXOM.
* O Concello de Ferrol, con data do 21-2-2007 -r.e. 4323-, solicita a continuidade do expediente e aprobación definitiva do proxecto de modificación do PXOM, por entender que xa transcorreu o prazo legalmente previsto para a emisión do informe pola Consellería de Medio Ambiente.
* Con data do 5 de marzo de 2007, a Delegación Provincial de Consellería de Cultura na Coruña achega copia do informe do director xeral de Patrimonio Cultural da Consellería de Cultura e Deporte, con data do 7 de febreiro de 2007, no que se informa que a modificación proposta non afecta a bens patrimoniais protexidos pola Lei 8/1995.
I.3. Como consecuencia das denuncias formuladas pola realización de obras no ámbito da modificación puntual, o director xeral de Urbanismo requiriu o concello, con data do 23 de febreiro de 2007, para que proceda á revisión de oficio dos acordos adoptados polo Pleno do Concello, con data do 24 de novembro de 2004, polo que se aprobou definitivamente o Proxecto para a urbanización da praza de España e construción dun vial subterráneo entre a avenida do Rei, e avenida de Vigo financiado mediante a concesión de dominio público. Así mesmo requiriulle ao concello para que suspenda os efectos do acordo do Pleno do 24 de novembro de 2004 e as obras de edificación recollidas no proxecto
de urbanización aprobado polo Pleno o 16 de marzo de 2005. (Expediente 107A-06/319).
I.4. A documentación achegada consiste nunha copia do expediente administrativo, un exemplar dilixenciado do proxecto aprobado inicialmente e tres exemplares dilixenciados do proxecto aprobado provisionalmente, que consta dun tomo en formato DIN-A.4 no que se integran a memoria, as normas urbanísticas e cinco planos en diferentes escalas. A modificación está redactada e asinada en data abril de 2005 polo arquitecto municipal.
II. Consideracións e fundamentación.
II.1. A Dirección Xeral de Urbanismo elevou o 28-3-2007 un informe, que se transcribe, no que se fan as seguintes consideracións:
II.1.1. A modificación, formulada polo Concello de Ferrol, ten por finalidade a recualificación dunha superficie de 18.056 m de solo urbano cualificado como sistema xeral viario no PXOM vixente, que prevé, neste ámbito, a posibilidade de localizar un aparcadoiro público. O proxecto presentado propón tanto o aparcadoiro como a circulación rodada baixo rasante, e ao tempo proponse a recualificación do solo da praza de España, para localizar as seguintes dotacións públicas:.
* Sistema local de espazos libres públicos (ZL-117 de 12.051,80 m).
* Sistema xeral viario (rampasl de acceso ás plantas baixo rasante ocupándose unha superficie de 2.979,40 m) .
* Sistema xeral de equipamentos comunitarios públicos, cunha superficie total de 3.024,80 m, correspondente aos seguintes ámbitos:
* SU-6 e SU-7 (de 181 m de superficie cada un deles) destinados a dous volumes de 4,5 m de altura, nos que se localizan as saídas do aparcadoiro soterrado.
* SU-5 cunha ocupación máxima baixo rasante de 2.662,8 m e sobre rasante de 935 m cunha altura máxima de 21 m (PB+6), e unha edificabilidade máxima de 8.638 m (incluída a ocupación baixo rasante). O uso pormenorizado que se propón é o de servizos urbanos regulado no artigo 88.3º do PXOM vixente.
II.1.2. O proxecto xustifica o interese público da modificación por tratarse dunha actuación pública co obxectivo de resolver problemas de circulación, desconxestionar a praza de España, mellorar a articulación dos espazos libres públicos, e incorporar usos necesarios (sistema xeral de equipamento, e sistema local de espazos libres e zonas verdes). Estas finalidades encaixan dentro das razóns de interese público que deben motivar calquera modificación de conformidade co artigo 94.1º da Lei 9/2002.
II.1.3. O proxecto agora presentado introduce modificacións respecto do informado pola Dirección Xeral de Urbanismo con data do 23-12-2004 co
obxecto de emendar as deficiencias que no dito informe foron sinaladas.
No que atinxe á observación II.4. do informe emitido o 23-12-2004, sinalouse, con base no disposto no artigo 54 a), b) e e) da Lei 9/2002, que debía definirse o uso específico do equipamento comunitario público proposto, xa que o uso de servizos urbanos non se relaciona no artigo 118 da normativa do PXOM (regulador do sistema de equipamentos e dotacións). E así mesmo que debía detallarse o uso baixo rasante dos edificios propostos. Para cumprir o dito extremo o proxecto remitido mantén a mesma cualificación, pero propón engadir no punto h) do citado artigo 118, o uso de servizos urbanos, empregando a redacción dada polo artigo 88 da normativa do PXOM (regulador das normas xerais dos usos).
O último parágrafo do punto 1.3 da memoria (páx. 7) sinala a posibilidade de que a reserva de 12.051,80 m de solo, destinado pola modificación a espazos libres de carácter local, sirva para compensar incrementos de edificabilidade noutras actuacións públicas que requiran maiores reservas dotacionais. Esta previsión xenérica e a conta non pode ser aceptada, toda vez que cada unha das posibles modificacións do planeamento vixente que puideran supoñer un incremento da edificabilidade, deberá prever maiores reservas de solo para dotacións públicas, de acordo cos estándares que establece o artigo 47.2º da Lei 9/2002, situándoos no mesmo distrito ou sector no que se incremente a intensidade de uso (artigo 94.3º da Lei 9/2002).
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Visto canto antecede,
RESOLVO:
1º De acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual do Plan Xeral de Ordenación Municipal do Concello de Ferrol relativa á reordenación dos sistemas xerais de equipamentos comunitarios, zonas verdes e espazos libres públicos na praza de España, quedando suprimido o punto 1.3 da memoria (no que se sinala a posibilidade de que a reserva de 12.051,80 m de solo destinado a espazos libres que se propón nesta modificación sirvan para compensar incrementos de edificabilidade noutras actuacións públicas que requiran maiores reservas dotacionais).
2º Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
3º De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
4º Notifíquese esta orde ao concello e publíquese no Diario Oficial de Galicia.
Santiago de Compostela, 29 de marzo de 2007.
María José Caride Estévez
Conselleira de Política Territorial, Obras Públicas
e Transportes